Ontvoerde laerskoolleerder gevind(Argieffoto ter illustrasie.) Die 11-jarige leerder van die EP Baumann Primary School in Mayfair, Johannesburg, wat op 17 November verlede jaar glo deur drie onbekende mans voor dié skool ontvoer is, is opgespoor. Lt.kol. Robert Netshiunda, polisiewoordvoerder, het die nuus Woensdag aan Maroela Media bevestig en sê beamptes is besig “om verdere inligting te verwerk”. Hy kon geen verdere besonderhede verskaf nie en sê dat ŉ verklaring binnekort uitgereik sal word. Luidens ŉ inskrywing op sosiale media is die kind “vrygelaat” en in die “suide van Johannesburg gevind”. Dit kon egter nie deur die polisie bevestig word nie. A 11-year-old girl kidnapped outside the E.P. Baumann Primary School in Mayfair in Johannesburg on 17 Nov has been released. She was found south of JHB. #Kidnappings — Yusuf Abramjee (@Abramjee) January 5, 2022 Dit is dus onduidelik waar, hoe, of in watter toestand die kind gevind is. Dit is ook nie duidelik of daar ’n losprys vir haar vrylating geëis of betaal is nie. Maroela Media het vroeër berig dat die meisie omstreeks 07:11 voor haar skool gewag het om teen Covid-19 ontsmet te word toe die mans haar met ŉ vuurwapen gedreig en ontvoer het. Brig. Brenda Muridili, polisiewoordvoerder, het destyds in antwoord op Maroela Media se navraag oor die voorval gesê die polisie kan nie enige inligting in verband met ontvoerings gee nie aangesien dit moontlik die lewe van die slagoffer in groter gevaar kan stel. Die skool het op sy beurt benadruk dat dit ŉ beplande en geïsoleerde voorval was en dat veiligheidsmaatreëls opgeskerp is om die res van die leerders by die skool te beskerm.